title: Решение (ОВППС) 2017/345 на Съвета от 27 февруари 2017 година за изменение на Решение (ОВППС) 2016/849 относно ограничителни мерки срещу Корейската народнодемократична република

text:
               28.2.2017

               BG

               Официален вестник на Европейския съюз

               L 50/59

         РЕШЕНИЕ (ОВППС) 2017/345 НА СЪВЕТА
   от 27 февруари 2017 година
   за изменение на Решение (ОВППС) 2016/849 относно ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 27 май 2016 г. Съветът прие Решение (ОВППС) 2016/849 (1) относно ограничителни мерки срещу Корейската народнодемократична република (КНДР) в изпълнение, inter alia, на резолюции 1718 (2006), 1874 (2009), 2087 (2013), 2094 (2013) и 2270 (2016) на Съвета за сигурност на Организацията на обединените нации („ССООН“).

               (2)

               На 30 ноември 2016 г., Съветът за сигурност на ООН прие Резолюция 2321 (2016) на ССООН, в която изразява дълбоката си загриженост във връзка с ядрения опит, извършен от КНДР на 9 септември 2016 г. в нарушение на съответните резолюции на Съвета за сигурност на ООН, осъждайки отново текущите дейности, свързани с ядрени оръжия и балистични ракети, които са в сериозно нарушение на съответните резолюции на Съвета за сигурност на ООН, и посочвайки, че продължава да съществува явна заплаха за международния мир и сигурност в региона и извън него.

               (3)

               В Резолюция 2321 (2016) на ССООН, Съветът за сигурност на ООН изразява загриженост, че личният багаж и регистрираният багаж на лицата, влизащи в КНДР или напускащи страната, може да се използва за превоз на изделия, чиято доставка, продажба или трансфер са забранени с резолюции 1718 (2006), 1874 (2009), 2087 (2013), 2094 (2013), 2270 (2016) или 2321(2016) на ССООН, и се пояснява, че такъв багаж представлява „товар“ за целите на прилагането на точка 18 от Резолюция 2270 (2016) на ССООН, което препраща към задължението за извършване на проверка на товарите.

               (4)

               С Резолюция 2321 (2016) на ССООН, Съветът за сигурност на ООН призовава държавите членки да намалят броя на персонала в дипломатическите си мисии и консулските си служби в КНДР.

               (5)

               В Резолюция 2321 (2016) на ССООН, Съветът за сигурност на ООН изразява своята загриженост, че е възможно забранени изделия да бъдат превозвани към и от КНДР с железопътен и автомобилен транспорт и се подчертава, че задължението по точка 18 от Резолюция 2270 (2016) на ССООН да се извършват проверки на товарите на територията на държавите членки или на транзитно преминаващите товари включва товарите, превозвани с железопътен и автомобилен транспорт.

               (6)

               В Резолюция 2321 (2016) на ССООН се отбелязва, че за целите на нейното прилагане и на прилагането на резолюции 1718 (2006), 1874 (2009), 2087 (2013), 2094 (2013) и 2270 (2016) на ССООН понятието „транзитно преминаване“ включва, но не е ограничено до пътуване на физически лица през терминалите на международните летища на дадена държава на път за местоназначение в друга държава, независимо от това дали тези лица преминават през митнически или паспортен контрол на съответното летище.

               (7)

               С Резолюция 2321 (2016) на ССООН се въвежда максимално общо количество въглища, което може да бъде внасяно от КНДР, и се създава съответен механизъм за наблюдение и проверка. Като част от този механизъм държавите членки, които внасят въглища от КНДР, са приканени периодично да извършват преглед на уебсайта на ООН, за да направят необходимото да не бъде достигнато общото количество на внос на въглища.

               (8)

               В Резолюция 2321 (2016) на ССООН се припомня, че на дипломатическите представители на КНДР е забранено да упражняват каквато и да било професионална или търговска дейност за лична печалба в приемащата държава.

               (9)

               В Резолюция 2321 (2016) на ССООН, Съветът за сигурност на ООН изразява загриженост, че граждани на КНДР биват изпращани да работят в други държави с цел получаване твърда валута, която КНДР използва за своите програми за ядрено оръжие и балистични ракети, и призовава държавите да проявяват бдителност по отношение на тази практика.

               (10)

               В Резолюция 2321 (2016) на ССООН, Съветът за сигурност на ООН отново изразява загриженост, че големи суми в брой могат да бъдат използвани за избягване на наложените от Съвета за сигурност мерки, и призовава държавите членки да бъдат бдителни по отношение на тази опасност.

               (11)

               Резолюция 2321 (2016) на ССООН изразява ангажимента на Съвета за сигурност на ООН към мирно, дипломатическо и политическо решение на това положение, като в нея отново се потвърждава неговата подкрепа за шестстранните преговори и се призовава за тяхното възобновяване.

               (12)

               Резолюция 2321 (2016) на ССООН потвърждава, че действията на КНДР подлежат на постоянен преглед и че Съветът за сигурност на ООН е готов да засили, измени, спре или отмени мерките, които могат да се окажат необходими в контекста на спазването на условията от КНДР, както и че той е решен да вземе допълнителни съществени мерки в случай на нов ядрен опит или изстрелване на ракета от страна на КНДР.

               (13)

               Необходими са по-нататъшни действия от страна на Съюза за изпълнение на някои мерки, предвидени в това решение.

               (14)

               Държавите членки следва да споделят съответната информация с другите държави членки, за да подкрепят ефективно в рамките на целия Съюз прилагане на разпоредбите на настоящото решение.

               (15)

               Поради това Решение (ОВППС) 2016/849 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение (ОВППС) 2016/849 се изменя, както следва:

               1)

               В член 1, параграф 1 се добавят следните букви:

                           „з)

                           някои други изделия, материали, оборудване, стоки и технологии, изброени в съответствие с точка 4 от Резолюция 2321 (2016) на ССООН;

                           и)

                           всички други изделия, изброени в списъка на конвенционалните оръжия с двойна употреба, приет от Комитета по санкциите в съответствие с точка 7 от Резолюция 2321 (2016) на ССООН.“

               2)

               Член 4, параграф 1 се заменя със следното:
               „1.   Забранява се набавянето от граждани на държавите членки или посредством плавателни съдове или въздухоплавателни средства под знамето на държава членка на злато, титаниева руда, ванадиева руда, редкоземни минерали, мед, никел, сребро и цинк от КНДР, независимо дали са с произход от територията на КНДР или не.“

               3)

               Вмъква се следният член:
               „Член 6а
               1.   Забранява се набавянето от страна на граждани на държавите членки или посредством плавателни съдове или въздухоплавателни средства под знамето на държави членки на статуи от КНДР, независимо дали са с произход от територията на КНДР или не.
               2.   Параграф 1 не се прилага, когато Комитетът по санкциите е дал одобрението си предварително за конкретния случай.
               3.   Съюзът предприема необходимите мерки за определяне на съответните изделия, за които да се прилага настоящият член.“

               4)

               Вмъква се следният член:
               „Член 6б
               1.   Забранява се пряката или непряка доставка, продажба или трансфер на хеликоптери и плавателни съдове за КНДР от граждани на държави членки или използването за тази цел на плавателни съдове или въздухоплавателни средства под знамето на държава членка, независимо дали те са с произход от териториите на държавите членки или не.
               2.   Параграф 1 не се прилага, когато Комитетът по санкциите е дал одобрението си предварително за конкретния случай.
               3.   Съюзът предприема необходимите мерки за определяне на съответните изделия, за които да се прилага настоящият член.“

               5)

               Член 7 се заменя със следното:
               „Член 7
               1.   Забранява се закупуването от страна на граждани на държавите членки или посредством плавателни съдове или въздухоплавателни средства под знамето на държави членки на въглища, желязо и желязна руда от КНДР, независимо дали са с произход от територията на КНДР или не. Съюзът предприема необходимите мерки за определяне на съответните изделия, за които да се прилага настоящият параграф.
               2.   Параграф 1 не се отнася за въглищата, за които закупуващата държава членка потвърждава въз основа на достоверна информация, че са с произход извън КНДР и са транспортирани през КНДР единствено с цел експорт от пристанище Раджин (Расон), при условие че посочената държава членка уведоми предварително Комитета по санкциите и че тези сделки не са свързани с генерирането на приходи за ядрената програма или програмата за балистични ракети на КНДР или за други дейности, забранени с резолюции 1718 (2006), 1874 (2009), 2087 (2013), 2094 (2013), 2270 (2016) и 2321(2016) на ССООН или с настоящото решение.
               3.   Параграф 1 не се отнася за общия износ на всички държави — членки на ООН, на въглища с произход от КНДР, който общо не надвишава 53 495 894 щатски долара или 1 000 866 метрични тона, което от двете е по-малко, между датата на приемане на Резолюция 2321 (2016) на ССООН и 31 декември 2016 г., и общия износ за всички държави — членки на ООН, на въглища с произход от КНДР, който общо не надвишава 400 870 018 щатски долара или 7 500 000 метрични тона годишно, което от двете е по-малко, считано от 1 януари 2017 г., при условие че доставките:

                           а)

                           са без участието на лица или образувания, свързани с ядрената програма или програмата за балистични ракети на КНДР или с други дейности, забранени с резолюции 1718 (2006), 1874 (2009), 2087 (2013), 2094 (2013), 2270 (2016) и 2321 (2016) на ССООН, включително на посочени в списък за ограничителни мерки лица или образувания, лица или образувания, действащи от тяхно име или по тяхно разпореждане, лица, които пряко или непряко са притежавани или контролирани от тях, както и на лица или образувания, съдействащи за избягването на санкции; и

                           б)

                           са изключително с цел поминък на граждани на КНДР и не са свързани с генерирането на приходи за ядрената програма или програмата за балистични ракети на КНДР или за други дейности, забранени с резолюции 1718 (2006), 1874 (2009), 2087 (2013), 2094 (2013), 2270 (2016) и 2321(2016) на ССООН.

                     4.   Държава членка, която закупува въглища директно от КНДР, уведомява Комитета по санкциите за общия закупен обем през всеки месец не по-късно от 30 дни след края на въпросния месец чрез формуляра в приложение V към Резолюция 2321 (2016) ССООН. Държавата членка също съобщава за предоставената по този повод информация на Комитета по санкциите, на другите държави членки и на Комисията.
               5.   Параграф 1 не се отнася за сделките с желязо и желязна руда, за които е определено, че са изключително с цел поминък и не са свързани с генерирането на приходи за ядрената програма или програмата за балистични ракети на КНДР или за други дейности, забранени с резолюции 1718 (2006), 1874 (2009), 2087 (2013), 2094 (2013), 2270 (2016) или 2321(2016) на ССООН.“

               6)

               Член 10 се заменя със следното:
               „Член 10
               1.   Забранява се предоставянето на публична или частна финансова подкрепа за търговия с КНДР, включително експортни кредити, гаранции или застраховане на граждани или образувания на КНДР, участващи в подобна търговия.
               2.   Параграф 1 не се прилага, ако Комитетът по санкциите е дал одобрението си предварително за конкретния случай за предоставянето на финансовата подкрепа.“

               7)

               Член 14 се заменя със следното:
               „Член 14
               1.   Забранява се откриването на териториите на държавите членки на клонове, дъщерни дружества или представителства на банки на КНДР, включително на централната банка на КНДР, на нейните клонове и дъщерни дружества, както и на други финансови образувания, посочени в член 13, точка 2.
               2.   Съществуващите клонове, дъщерни дружества или представителства на образуванията по параграф 1 на територията на държавите членки се закриват в срок от 90 дни от приемането на Резолюция 2270 (2016) на ССООН.
               3.   Освен ако не е предварително одобрено от Комитета по санкциите, на банките на КНДР, включително на централната банка на КНДР, на нейните клонове и дъщерни дружества, както и на другите финансови образувания, посочени в член 13, точка 2, се забранява:

                           а)

                           да създават нови съвместни предприятия с банки под юрисдикцията на държави членки;

                           б)

                           да придобиват дялово участие в банки под юрисдикцията на държави членки; или

                           в)

                           да установяват или поддържат кореспондентски отношения с банки под юрисдикцията на държави членки.

                     4.   Съществуващите съвместни предприятия, дялови участия и кореспондентски отношения с банки на КНДР се прекратяват в срок от 90 дни от приемането на Резолюция 2270 (2016) на ССООН.
               5.   Забранява се на финансовите институции на териториите на държавите членки или под тяхна юрисдикция да откриват представителства, дъщерни дружества, клонове или банкови сметки в КНДР.
               6.   Съществуващите представителства, дъщерни дружества или банкови сметки в КНДР се закриват в срок от 90 дни от приемането на Резолюция 2321 (2016) на ССООН.
               7.   Параграф 6 не се прилага, ако Комитетът по санкциите определи за конкретния случай, че тези представителства, дъщерни дружества или сметки са необходими за доставките на хуманитарна помощ, или за дейността на дипломатическите представителства в КНДР съгласно Виенските конвенции за дипломатическите и консулските отношения, за дейностите на ООН или нейните специализирани агенции или свързани организации или за всякакви други цели, в съответствие с резолюции 1718 (2006), 1874 (2009), 2087 (2013), 2094 (2013), 2270 (2016) или 2321(2016) на ССООН.“

               8)

               Член 16, параграф 6 се заменя със следното:
               „6.   Държавите членки предприемат необходимите мерки, за да изземат и неутрализират, например като ги унищожат, направят ги неизползваеми, съхраняват ги или ги прехвърлят към държава, различна от държавата на произход или на местоназначение с цел неутрализиране, изделия, чиято доставка, продажба, трансфер или износ са забранени с резолюции 1718 (2006), 1874 (2009), 2087 (2013), 2094 (2013), 2270 (2016) или 2321(2016) на ССООН и които са установени при инспекции, в съответствие със задълженията на държавите членки по приложимите резолюции на Съвета за сигурност на ООН, включително Резолюция 1540 (2004) на ССООН.“

               9)

               Вмъква се следният член:
               „Член 18а
               1.   Държавата членка, която е държавата на знамето на плавателен съд, посочен от Комитета по санкциите, отнема знамето на плавателния съд, ако комитетът е поискал това.
               2.   Държавата членка, която е държавата на знамето на плавателния съд, посочен от Комитета по санкциите, го насочва към посочено от комитета пристанище, съгласувано с държавата на пристанището, ако комитетът е поискал това.
               3.   Държавите членки, ако така е посочено от Комитета по санкциите, забраняват влизането в пристанищата си на плавателен съд, освен в случай на извънредна ситуация или на завръщане в пристанището по произход на плавателния съд.
               4.   Държавите членки, ако така е посочено от Комитета по санкциите, налагат запор върху плавателния съд.
               5.   Приложение IV съдържа плавателните съдове, посочени в параграфи 1–4 от настоящия член, посочени от Комитета по санкциите в съответствие с точка 12 от Резолюция 2321 (2016) на ССООН.“

               10)

               Член 20 се изменя, както следва:

                           а)

                           Параграф 2 се заменя със следното:
                           „2.   Параграф 1 не се прилага когато Комитетът по санкциите предоставя предварително одобрение за всеки конкретен случай.“;

                           б)

                           Параграф 3 се заличава.

               11)

               Вмъква се следният член:
               „Член 20а
               Забранява се предоставянето на плавателни или въздухоплавателни услуги от КНДР.“

               12)

               Член 21 се заменя със следното:
               „Член 21
               Държавите членки отписват от регистъра всеки плавателен съд, който е притежаван, контролиран или експлоатиран от КНДР, и не регистрират такъв плавателен съд, който е бил отписан от регистъра от друга държава съгласно точка 24 от Резолюция 2321 (2016) на ССООН.“

               13)

               Член 22 се заменя със следното:
               „Член 22
               1.   Забранява се регистрирането на плавателни съдове в КНДР, получаването на разрешение за плавателен съд да плава под знамето на КНДР, притежаването, отдаването на лизинг, експлоатацията, застраховането на плавателен съд под знамето на КНДР или предоставянето на такъв съд на каквито и да е услуги за класифициране и сертифициране на плавателния съд и свързани услуги.
               2.   Параграф 1 не се прилага, когато Комитетът по санкциите е дал одобрението си предварително за конкретния случай.
               3.   Забранява се предоставянето от граждани на държавите членки или от териториите на държавите членки на застрахователни или презастрахователни услуги на плавателни съдове, които са притежавани, контролирани или експлоатирани, включително с незаконни средства, от КНДР.
               4.   Параграф 3 не се прилага, когато Комитетът по санкциите е определил за конкретния случай, че плавателният съд участва в дейности изключително с цел поминък, които няма да се използват от лица или образувания от КНДР за генериране на приходи, или в дейности изключително за хуманитарни цели.“

               14)

               В член 23 се добавя следният параграф:
               „12.   Държавите членки предприемат мерките, необходими за ограничаване на влизането или транзитното преминаване през тяхна територия на членове на правителството на КНДР, длъжностни лица от това правителство и членове на въоръжените сили на КНДР, ако те са свързани с ядрената програма или програмата за балистични ракети на КНДР или с други дейности, забранени с резолюции 1718 (2006), 1874 (2009), 2087 (2013), 2094 (2013), 2270 (2016) и 2321(2016) на ССООН.“

               15)

               Вмъква се следният член:
               „Член 24а
               1.   Когато държава членка установи, че дадено лице работи от името или по указание на банка или финансова институция от КНДР, държавите членки експулсират въпросното лице от своята територия с цел репатриране в държавата, на която лицето е гражданин, в съответствие с приложимото право.
               2.   Параграф 1 не се прилага, когато присъствието на дадено лице е необходимо с оглед на съдебен процес или изключително от съображения за безопасност, с медицинска или друга хуманитарна цел, или Комитетът по санкциите е определил за конкретния случай, че експулсирането на лицето би противоречало на целите на резолюции 1718 (2006), 1874 (2009), 2087 (2013), 2094 (2013), 2270 (2016) и 2321 (2016) на ССООН.“

               16)

               Член 30 се заменя със следното:
               „Член 30
               1.   Държавите членки предприемат мерките, необходими за проявяване на бдителност и препятстване на специализирано преподаване или обучение на граждани на КНДР на техните територии или от техни граждани по дисциплини, които биха могли да допринесат за чувствителни от гледна точка на разпространението на ядрени оръжия дейности на КНДР и за разработването на системи — носители на ядрени оръжия, включително преподаване или обучение по висша физика, авангардна компютърна симулация и свързани компютърни науки, геопространствена навигация, ядрена техника, авиокосмическа техника, авиационна техника и свързани дисциплини, авангардни материали, висша инженерна химия, съвременно машиностроене, съвременно електроинженерство и съвременно индустриално инженерство.
               2.   Държавите членки спират научното и техническото сътрудничество с хора или групи, официално спонсорирани от КНДР или представляващи КНДР, с изключение на медицинския обмен, освен ако:

                           а)

                           в случай на научно или техническо сътрудничество в областта на ядрената наука и технологии, авиокосмическата и авиационната техника и технологии или съвременните производствени техники и методи, Комитетът по санкциите е определил за конкретния случай, че дейността няма да допринесе за чувствителните от гледна точка на разпространението ядрени дейности или програми за балистични ракети на КНДР; или

                           б)

                           в случай на всяко друго научно или техническо сътрудничество, държавата членка, участваща в научното или техническото сътрудничество, определи, че конкретната дейност няма да допринесе за чувствителните от гледна точка на разпространението ядрени дейности или програми за балистични ракети на КНДР, и уведоми Комитета по санкциите предварително за това.“

               17)

               Вмъква се следният член:
               „Член 31а
               Забранява се на дипломатическа мисия или консулска служба на КНДР, както и на техните служители от КНДР да притежават или контролират банкови сметки в Съюза, с изключение на една сметка в държавата членка или държавите членки, в които се намира мисията или службата или в които са акредитирани техните служители.“

               18)

               Вмъква се следният член:
               „Член 31б
               1.   Забранява се отдаването на лизинг или предоставянето на недвижими имоти на КНДР, или ползването им от или в полза на КНДР, за каквато и да е цел, различна от дипломатическите или консулските дейности.
               2.   Забранява се ползването на лизинг от КНДР на недвижими имоти, намиращи се извън територията на КНДР.“

               19)

               Член 33, параграф 1 се заменя със следното:
               „1.   Съветът привежда в изпълнение измененията на приложения I и IV въз основа на определеното от Съвета за сигурност или от Комитета по санкциите.“

               20)

               Вмъква се следният член:
               „Член 36а
               Чрез дерогация от мерките, наложени с резолюции 1718 (2006), 1874 (2009), 2087 (2013), 2094 (2013), 2270 (2016) или 2321(2016) на ССООН, при условие че Комитетът по санкциите е определил, че е необходимо изключение за улесняване на работата на международни и неправителствени организации, извършващи дейности за предоставяне на помощ и подкрепа в КНДР за нуждите на гражданското население в КНДР, компетентният орган на държава членка предоставя необходимото разрешение.“

               21)

               Добавя се приложение IV, така както се съдържа в приложението към настоящото решение.

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 27 февруари 2017 година.

            За Съвета

            Председател

         K. MIZZI

      (1)  Решение (ОВППС) 2016/849 на Съвета от 27 май 2016 г. относно ограничителни мерки срещу Корейската народнодемократична република и за отмяна на Решение 2013/183/ОВППС (ОВ L 141, 28.5.2016 г., стр. 79).

      ПРИЛОЖЕНИЕ

            „ПРИЛОЖЕНИЕ IV
            Списък на плавателните съдове, посочени в член 18а“


title: 2013/180/ЕС: Решение на Съвета от 22 април 2013 година относно назначаването на членове на комитета, предвиден в член 3, параграф 3 от приложение I към Протокола относно статута на Съда на Европейския съюз

text:
                  23.4.2013

                  BG

                  Официален вестник на Европейския съюз

                  L 111/48

         РЕШЕНИЕ НА СЪВЕТА
         от 22 април 2013 година
         относно назначаването на членове на комитета, предвиден в член 3, параграф 3 от приложение I към Протокола относно статута на Съда на Европейския съюз
         (2013/180/ЕС)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Договора за създаване на Европейската общност за атомна енергия, и по-специално член 106а, параграф 1 от него,
         като взе предвид Протокола относно статута на Съда на Европейския съюз, и по-специално член 3, параграф 3 от приложение I към посочения протокол,
         като взе предвид Решение 2005/49/ЕО, Евратом на Съвета от 18 януари 2005 г. относно правилата за работа на комитета, предвиден в член 3, параграф 3 от приложение I към Протокола относно статута на Съда на Европейските общности (1), и по-специално точка 3 от приложението към посоченото решение,
         като взе предвид препоръката на председателя на Съда от 13 декември 2012 г.,
         като има предвид че:

                     (1)

                     В член 3, параграф 3 от приложение I към Протокола относно статута на Съда на Европейския съюз се предвижда създаването на комитет, който се състои от седем лица, избрани измежду бивши членове на Съда и на Общия съд, както и измежду юристи с призната компетентност. Съгласно този параграф назначаването на членовете на комитета се извършва от Съвета по препоръка на председателя на Съда.

                     (2)

                     В точка 3 от приложението към Решение 2005/49/ЕО, Евратом на Съвета от 18 януари 2005 г. относно правилата за работа на комитета, предвиден в член 3, параграф 3 от приложение I към Протокола относно статута на Съда на Европейските общности се предвижда, че Съветът назначава председателя на въпросния комитет.

                     (3)

                     Тези разпоредби следва да бъде прилагани,

               ПРИЕ НАСТОЯЩОТО РЕШЕНИЕ:

            Член 1
            Съгласно член 3, параграф 3 от приложение I към Протокола относно статута на Съда на Европейския съюз за срок от четири години, считано от 10 ноември 2012 г., се назначават:

                        Г-жа Pernilla LINDH, председател

                        Г-н Pranas KŪRIS

                        Г-н Ján MAZÁK

                        Г-н Jörg PIRRUNG

                        Г-н Mihalis VILARAS

                        Г-н Roel BEKKER

                        Г-жа Elena Simina TĂNĂSESCU

            Член 2
            Настоящото решение поражда действие от деня след публикуването му в Официален вестник на Европейския съюз.

            Съставено в Люксембург на 22 април 2013 година.

                  За Съвета

                  Председател

               E. GILMORE

            (1)  ОВ L 21, 25.1.2005 г., стp. 13.


title: 2009/488/ЕО, Евратом: Решение на Комисията от 11 юни 2009 година за сключване на Меморандум за разбирателство между Европейската комисия и Европейската организация за ядрени изследвания (ЦЕРН) (Текст от значение за ЕИП)

text:
               24.6.2009

               BG

               Официален вестник на Европейския съюз

               L 161/13

         РЕШЕНИЕ НА КОМИСИЯТА
   от 11 юни 2009 година
   за сключване на Меморандум за разбирателство между Европейската комисия и Европейската организация за ядрени изследвания (ЦЕРН)
   (текст от значение за ЕИП)
   (2009/488/ЕО, Евратом)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност и Договора за създаване на Европейската общност за атомна енергия,
   като има предвид, че:

               (1)

               На 10 октомври 1994 г. бе подписано Административно споразумение между Европейската общност и Европейската организация за ядрени изследвания (ЦЕРН).

               (2)

               В проучвателни обсъждания бе изтъкната уместността за Комисията да засили и подобри сътрудничеството с ЦЕРН с оглед на развитието напоследък по отношение на Европейското научноизследователско пространство (ЕНП).

               (3)

               В съответствие с това бе изготвен проект на ново споразумение под формата на меморандум за разбирателство за обхващане на въпроси като засилено сътрудничество чрез съвместни дейности за укрепване и по-нататъшно развитие на ЕНП и за прилагане и доразвиване на Европейската стратегия в областта на физиката на елементарните частици, както и консултации и информационен обмен по въпроси от взаимен интерес, особено във връзка с укрепването и по-нататъшното развитие на Европейското научноизследователско пространство и на Европейската стратегия в областта на физиката на елементарните частици, включително свързани със стратегията контакти с държави, които не членуват в ЦЕРН.

               (4)

               На Европейската комисия е предоставено постоянно действащо право да участва в заседанията на Съвета на ЦЕРН относно Европейската стратегия и да взема думата на тях, като се запазва предоставеният през 1985 г. на Европейските общности статут на наблюдател в Съвета на ЦЕРН (1).

               (5)

               От настоящия меморандум за разбирателство не произтичат финансови последици или правни задължения,

         РЕШИ:
   Член 1
   Одобрява се приложеният Меморандум за разбирателство между Европейската комисия и Европейската организация за ядрени изследвания (ЦЕРН). Съответно той ще замени административното споразумение от 10 октомври 1994 г.
   Член 2
   Европейският комисар по науката и научните изследвания Janez Potočnik подписва от името на Комисията Меморандума за разбирателство между Европейската комисия и Европейската организация за ядрени изследвания.

      Съставено в Брюксел на 11 юни 2009 година.

            За Комисията

         Janez POTOČNIK

            Член на Комисията

      (1)  Решение на Съвета на ЦЕРН от 27—28 юни 1985 г.
   ПРИЛОЖЕНИЕ

      МЕМОРАНДУМ ЗА РАЗБИРАТЕЛСТВО
      между Европейската комисия и Европейската организация за ядрени изследвания
      Европейската комисия, наричана по-долу „Комисията“, и Европейската организация за ядрени изследвания, междуправителствена организация със седалище в Женева, Швейцария, наричана по-долу „ЦЕРН“ (заедно наричани по-долу „двете страни“),
      КАТО ВЗЕХА ПОД ВНИМАНИЕ

                  —

                  Договора за създаване на Европейската общност и Договора за създаване на Европейската общност за атомна енергия, с които се насърчава сътрудничеството в областта на научните изследвания, технологичното развитие и демонстрационните дейности с трети държави и международни организации;

                  —

                  Конвенцията за създаване на Европейска организация за ядрени изследвания от 1 юли 1953 г., преразгледана на 18 януари 1971 г., наричана по-долу „Конвенцията“, и по-специално член II от нея, с който подписалите конвенцията страни възложиха на ЦЕРН съвместната работа включително чрез международно сътрудничество на европейските държави във фундаменталните научни изследвания в областта на физиката на елементарните частици като клон на физиката, разглеждащ фундаменталните градивни елементи на материята и действащите върху тях сили;

                  —

                  рамковите програми на Европейската общност за научни изследвания, технологично развитие и демонстрационни дейности;

                  —

                  Зелената книга от 2007 г. относно новите перспективи за Европейското научноизследователско пространство (ЕНП) (1), в която се призовава за по-голямо сътрудничество и засилено партньорство с междуправителствени научноизследователски организации като ЦЕРН (2) особено по отношение на програмите за изследвания, обучението и мобилността на изследователите, инфраструктурите за научни изследвания, интелектуалната собственост и международното сътрудничество;

                  —

                  Европейската стратегия в областта на физиката на елементарните частици, приета единодушно на 14 юли 2006 г.,

                              —

                              с която Съветът на ЦЕРН (3) определя, актуализира и доразвива Европейската стратегия за научни изследвания в областта на физиката на елементарните частици на основата както на ускорители, така и без тях, която включва представянето на държавите — членки на ЦЕРН, на дискусии с други държави и световни региони, отнасящи се, inter alia, до инфраструктури за научни изследвания в областта на физиката на елементарните частици,

                              —

                              и с която се признава нуждата от укрепване на отношенията между ЦЕРН и Европейския съюз по въпроси, свързани с гореспоменатата стратегия;

                  —

                  новите организационни структури, одобрени от Съвета на ЦЕРН през септември 2007 г. и март 2008 г. за определяне, актуализиране и доразвиване на Европейската стратегия (CERN/2732/rev и CERN/2779), които включват и специализирани „сесии по Европейската стратегия“ на Съвета на ЦЕРН;

            КАТО ПРИЗНАВАТ
      съответните отговорности на двете страни в гореспоменатите области, които взаимно се подсилват,
      РЕШИХА:

                  1.

                  Двете страни възнамеряват да си сътрудничат при надлежно съблюдаване на съответните им компетенции за укрепване и по-нататъшно развитие на Европейското научноизследователско пространство особено по отношение на програмите за изследвания, обучението и мобилността на изследователите, инфраструктурите за научни изследвания, интелектуалната собственост и международното сътрудничество. За тази цел те могат да развиват съвместни дейности.

                  2.

                  Двете страни възнамеряват да си сътрудничат при надлежно съблюдаване на съответните им компетенции в доразвиването и прилагането на Европейската стратегия в областта на физиката на елементарните частици. За тази цел те могат да развиват съвместни дейности.

                  3.

                  При надлежно съблюдаване на съответните им компетенции, институционална структура и рамки за действие, двете страни взаимно ще се информират и консултират по целесъобразност по въпроси от взаимен интерес особено по отношение на укрепването и по-нататъшното развитие на Европейското научноизследователско пространство и на Европейската стратегия в областта на физиката на елементарните частици, включително чрез свързани със стратегията контакти с държави, които не членуват в ЦЕРН.

                  4.

                  Съветът на ЦЕРН съобразно собствените си процедури ще предостави на Комисията постоянно действащо право да участва в неговите заседания относно Европейската стратегия и да взема думата на тези заседания.

                  5.

                  Запазва се предоставеният през 1985 г. на Европейските общности статут на наблюдател в Съвета на ЦЕРН (4).

                  6.

                  Комисията ще предостави на ЦЕРН правото да предлага кандидати за членство в съответните експертни и съвещателни органи. Тези експерти ще бъдат номинирани от Комисията съобразно нейните собствени правила и процедури.

                  7.

                  Двете страни ще създадат звена за контакт и комуникационни механизми за постигане на целта, предвидена в настоящия меморандум за разбирателство.

                  8.

                  Двете страни ще се срещат ежегодно за преглед на напредъка и евентуално за обсъждане на допълнителни начини за подобряване на взаимното сътрудничество включително чрез съвместни предприятия или за изследване на потенциални съвместни действия.

                  9.

                  Двете страни ще се договарят по въпросите, свързани с тълкуването и прилагането на настоящия меморандум за разбирателство.

                  10.

                  Административното споразумение от 10 октомври 1994 г. се заменя от настоящия меморандум за разбирателство.

         Съставено в два еднакви екземпляра в Брюксел на 17 юни 2009 година.

               За ЦЕРН

            Torsten ÅKESSON

               Председател на Съвета на ЦЕРН

            Rolf-Dieter HEUER

               Генерален директор на ЦЕРН

               За Европейската комисия

            Janez POTOČNIK

               Член на Комисията

      (1)  Под „Зелена книга за Европейското научноизследователско пространство“ се има предвид Зелената книга на Комисията „Европейското научноизследователско пространство: нови перспективи“, приета на 4 април 2007 г., COM(2007) 161 окончателен.

      (2)  На 10 октомври 1994 г. Комисията и ЦЕРН подписаха административно споразумение.

      (3)  Съветът на ЦЕРН е органът на ЦЕРН за вземане на решения, който определя политиката на организацията по научни, технически и административни въпроси (член V от Конвенцията).

      (4)  На Европейските общности бе предоставен статут на наблюдател в Съвета на ЦЕРН с решение, взето от последния на 27—28 юни 1985 г.


title: Решение 2010/464/ОВППС на Съвета от 6 август 2010 година за подписване и сключване на Споразумението между Европейския съюз и Република Уганда относно статута на ръководената от Европейския съюз мисия в Уганда

text:
               24.8.2010

               BG

               Официален вестник на Европейския съюз

               L 221/1

         РЕШЕНИЕ 2010/464/ОВППС НА СЪВЕТА
   от 6 август 2010 година
   за подписване и сключване на Споразумението между Европейския съюз и Република Уганда относно статута на ръководената от Европейския съюз мисия в Уганда
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз (наричан по-нататък „ДЕС“), и по-специално член 37 от него, и Договора за функционирането на Европейския съюз (наричан по-нататък „ДФЕС“), и по-специално член 218, параграф 5 и член 218, параграф 6, първа алинея от него,
   като взе предвид предложението на върховния представител на Съюза по въпросите на външните работи и политиката на сигурност (наричан по-нататък „ВП“),
   като има предвид, че:

               (1)

               На 15 февруари 2010 г. Съветът прие Решение 2010/96/ОВППС за военна мисия на Европейския съюз в подкрепа на обучението на сомалийските сили за сигурност (1) (EUTM Сомалия).

               (2)

               В член 9 от посоченото решение се предвижда, че статутът на частите и личния състав на ЕС, в т.ч. привилегиите, имунитетите и другите гаранции, необходими за осъществяването и безпрепятственото изпълнение на тяхната мисия, могат да са предмет на споразумение, сключено съгласно член 37 ДЕС и в съответствие с процедурата, посочена в член 218, параграф 3 ДФЕС.

               (3)

               След упълномощаване от Съвета на 11 март 2010 г. ВП, подпомаган от генералния секретариат на Съвета, договори Споразумение между Европейския съюз и Република Уганда относно статута на ръководената от Европейския съюз мисия в Уганда (наричано по-нататък „споразумението“).

               (4)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Република Уганда относно статута на ръководената от Европейския съюз мисия в Уганда се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето/лицата, упълномощено(и) да подпише(ат) споразумението, за да се обвърже Съюзът.
   Член 3
   Настоящото решение влиза в сила на датата на приемането му.

      Съставено в Брюксел на 6 август 2010 година.

            За Съвета

            Председател

         S. VANACKERE

      (1)  ОВ L 44, 19.2.2010 г., стр. 16.
    ---documentbreak---

               24.8.2010

               BG

               Официален вестник на Европейския съюз

               L 221/2

         ПРЕВОД
   СПОРАЗУМЕНИЕ
   между Европейския съюз и Република Уганда относно статута на ръководената от Европейския съюз мисия в Уганда
   ЕВРОПЕЙСКИЯТ СЪЮЗ,
   наричан по-нататък „Съюзът“,
   от една страна, и
   РЕПУБЛИКА УГАНДА,
   наричана по-нататък „приемащата държава“,
   от друга страна,
   наричани по-нататък заедно „страните“,
   КАТО ВЗЕХА ПРЕДВИД:
   че в Резолюция 1897 (2009) относно положението в Сомалия, приета на 30 ноември 2009 г., Съветът за сигурност на Организацията на обединените нации (СС на ООН) припомни предходните си резолюции в подкрепа на Сомалия и потвърди отново, че зачита суверенитета, териториалната цялост, политическата независимост и единството на Сомалия,
   че СС на ООН подчерта още, че постигането на дълготрайна сигурност в Сомалия зависи от ефективното развиване от преходното федерално правителство (ПФП) на национални сили за сигурност и сомалийска полиция в рамките на Споразумението от Джибути и в съответствие с националната стратегия за сигурност,
   писмото от 5 януари 2010 г., с което министърът на отбраната на приемащата държава приветства предвижданата мисия на Съюза в подкрепа на сектора за сигурност в Сомалия и с което прикани Съюза да участва в провежданото в приемащата държава обучение на сомалийските сили за сигурност за период от най-малко една година,
   Решение 2010/96/ОВППС на Съвета от 15 февруари 2010 г. за военна мисия на Европейския съюз в подкрепа на обучението на сомалийските сили за сигурност (1),
   че тази мисия не е изпълнителна мисия, което не дава право да се вземат мерки за принудително изпълнение без съгласието на приемащата държава,
   че настоящото споразумение не засяга правата и задълженията на страните по международни споразумения и други правни инструменти за създаване на международни съдилища и трибунали, включително Статута на Международния наказателен съд,
   СЕ СПОРАЗУМЯХА ЗА СЛЕДНОТО:
   Член 1
   Приложно поле и определения
   1.   Настоящото споразумение се прилага за ръководената от Европейския съюз мисия в Уганда (наричана по-нататък „EUTM Сомалия“) и нейния личен състав.
   2.   Настоящото споразумение се прилага само на територията на приемащата държава.
   3.   За целите на настоящото споразумение:

               а)

               „EUTM Сомалия“ означава генералния щаб на мисията на ЕС и националните контингенти, допринасящи за мисията, техните съоръжения и транспортни средства;

               б)

               „мисия“ означава подготовката, установяването, изпълнението и поддръжката на EUTM Сомалия;

               в)

               „командващ мисията на ЕС“ означава командващия театърa на операциите;

               г)

               „генерален щаб на мисията на ЕС“ означава военния генерален щаб и неговите части, независимо от местоположението им, под ръководството на военнокомандващи на ЕС, упражняващи военно командване или контрол над мисията;

               д)

               „национални контингенти“ означава подразделения и части, принадлежащи на държавите-членки на Съюза и на други държави, участващи в мисията;

               е)

               „личен състав на EUTM Сомалия“ означава гражданския персонал и военния личен състав, зачислен към EUTM Сомалия, както и персонала, разположен за подготовка на мисията и личния състав, изпълняващ мисия за изпращаща държава или институция на ЕС в рамките на мисията, който, освен ако не е предвидено друго в настоящото споразумение, се намира на територията на приемащата държава, с изключение на местния персонал и персонала, нает от международни търговски дружества;

               ж)

               „местен персонал“ означава служители, които са граждани на приемащата държава или лица, които постоянно пребивават в нея;

               з)

               „база“ означава всички сгради, жилища и земя, необходими на EUTM Сомалия и на личния състав на EUTM Сомалия;

               и)

               „изпращаща държава“ означава държава, предоставила национален контингент на разположение на EUTM Сомалия, включително държави-членки на Съюза и трети държави, участващи в мисията;

               й)

               „приемаща държава“ означава Република Уганда;

               к)

               „официална кореспонденция“ означава цялата кореспонденция, свързана с мисията и нейните функции.

         Член 2
   Общи разпоредби
   1.   EUTM Сомалия и личният състав на EUTM Сомалия спазват законовите и подзаконовите актове на приемащата държава и се въздържат от всякакви действия или дейности, които са несъвместими с целите на мисията.
   2.   EUTM Сомалия редовно информира правителството на приемащата държава за броя на членовете на личния състав на EUTM Сомалия, пребиваващи на територията на приемащата държава.
   Член 3
   Идентификация
   1.   Членовете на личния състав на EUTM Сомалия винаги носят със себе си паспорт или военна лична карта.
   2.   Превозните средства, въздухоплавателните средства и другите транспортни средства на EUTM Сомалия носят отличителни идентификационни знаци на EUTM Сомалия и/или регистрационни табели, за които съответните власти на приемащата държава са уведомени.
   3.   EUTM Сомалия има право да поставя знамето на Съюза и отличителни знаци, като военни емблеми, титли и официални символи, в базата и върху превозните си и други транспортни средства. Върху униформите на личния състав на EUTM Сомалия се поставя отличителна емблема на EUTM Сомалия. Националното знаме или емблеми на съставните национални контингенти на мисията могат да се поставят в базата на EUTM Сомалия, върху превозните и други транспортни средства и униформи по решение на командващия мисията на ЕС.
   Член 4
   Преминаване на границите и движение в рамките на територията на приемащата държава
   1.   Личният състав на EUTM Сомалия влиза на територията на приемащата държава само след представяне на документите, предвидени в член 3, параграф 1, или в случаите на първо влизане — с индивидуална или колективна заповед за придвижване, издадена от EUTM Сомалия. Личният състав на EUTM Сомалия се освобождава от визовите изисквания, а приемащата държава съдейства на членовете на личния състав на EUTM Сомалия по отношение на изискванията за имиграционни проверки и митнически контрол при влизане, напускане или пребиваване в рамките на територията на приемащата държава.
   2.   Личният състав на EUTM Сомалия се освобождава от изискванията на приемащата държава за регистрация и контрол на чужди граждани, но не придобива право на постоянно пребиваване или местоживеене на територията на приемащата държава.
   3.   На приемащата държава се представя за информация общ списък със съоръженията на EUTM Сомалия, които влизат на нейна територия. Тези съоръжения носят отличителните знаци на EUTM Сомалия. Процедурата за това е достатъчна, за да удовлетвори всички митнически изисквания и изисквания за проверка.
   4.   Членовете на личния състав на EUTM Сомалия могат да управляват моторни превозни и въздухоплавателни средства на и над територията на приемащата държава, ако притежават валидно национално, международно или военно свидетелство за управление или лиценз за пилот, според случая.
   5.   За целите на мисията приемащата държава предоставя на EUTM Сомалия и личния състав на EUTM Сомалия свобода на движение и свобода на придвижване на територията си, включително във въздушното си пространство.
   6.   За целите на мисията EUTM Сомалия и наетите от нея транспортни средства могат да използват обществени пътища, мостове, фериботи и летища без заплащане на мита, пътни и други такси, данъци или други подобни налози. EUTM Сомалия не се освобождава от заплащането на суми в разумен размер за поискани и предоставени услуги при условия, еднакви с предвидените за въоръжените сили на приемащата държава.
   Член 5
   Привилегии и имунитети на EUTM Сомалия, предоставени от приемащата държава
   1.   Базите на EUTM Сомалия са неприкосновени. Служители на приемащата държава нямат право да влизат на нейна територия освен със съгласието на командващия мисията на ЕС.
   2.   Базата на EUTM Сомалия, нейното оборудване и друго имущество, както и транспортните средства имат имунитет срещу претърсване, изземване, запор или изпълнителна мярка.
   3.   EUTM Сомалия, нейното имущество и активи, независимо къде се намират и кой, надлежно упълномощен от EUTM Сомалия, ги държи, се ползват с имунитет от всякаква форма на съдебно производство.
   4.   Архивите и документацията на EUTM Сомалия са неприкосновени по всяко време и където и да се намират.
   5.   Официалната кореспонденция на EUTM Сомалия е неприкосновена.
   6.   За закупени и внесени стоки, предоставени услуги и съоръжения, използвани от EUTM Сомалия за целите на мисията, EUTM Сомалия се освобождава от всякакви данъци и подобни налози в приемащата държава. Доставчиците и контрагентите на EUTM Сомалия също се освобождават от тези данъци и подобни налози по отношение на стоки, услуги и съоръжения, предоставени от тях на EUTM Сомалия. EUTM Сомалия не се освобождава от мита, данъци или налози, които представляват заплащане за поискани и предоставени услуги.
   7.   Приемащата държава разрешава внасянето и изнасянето на стоки за мисията и ги освобождава от всякакви мита, такси, пътни такси, данъци и подобни налози, различни от таксите за съхранение, превоз и други поискани и предоставени услуги.
   Член 6
   Привилегии и имунитети на личния състав на EUTM Сомалия, предоставени от приемащата държава
   1.   Личният състав на EUTM Сомалия не подлежи на арест или задържане под никаква форма.
   2.   Документите, кореспонденцията и собствеността на личния състав на EUTM Сомалия са неприкосновени, освен в случай на изпълнителни действия, разрешени съгласно параграф 6.
   3.   Личният състав на EUTM Сомалия се ползва с имунитет по отношение на наказателната юрисдикция на приемащата държава при всякакви обстоятелства.
   Имунитетът на личния състав на EUTM Сомалия по отношение на наказателната юрисдикция може да бъде снет от съответната изпращаща държава или от институцията на Съюза, според случая. Снемането на имунитет винаги се осъществява в писмена форма.
   Имунитетът на личния състав на EUTM Сомалия по отношение на юрисдикцията на приемащата държава не го освобождава от юрисдикциите на съответните изпращащи държави. В случай на твърдения за извършено престъпление от личния състав на EUTM Сомалия изпращащата държава информира приемащата държава за резултата от съдебното производство, предприето във връзка с твърдяното престъпление.
   4.   Личният състав на EUTM Сомалия се ползва с имунитет по отношение на гражданската и административната юрисдикция на приемащата държава спрямо устни или писмени изказвания и всякакви техни действия, предприети в изпълнение на служебните им функции. Ако пред съд на приемащата държава бъде образувано гражданско или административно производство срещу член на личния състав на EUTM Сомалия, командващият мисията на ЕС и компетентният орган на изпращащата държава или институция на Съюза се уведомяват незабавно. Преди образуването на гражданското или административното производство командващият мисията на ЕС и компетентният орган на изпращащата държава или институция на Съюза удостоверяват пред съда дали въпросното действие е извършено от член на личния състав на EUTM Сомалия в изпълнение на служебните му функции.
   Ако действието е извършено в изпълнение на служебни функции, гражданско или административно производство не се образува и се прилага разпоредбата на член 15. Ако действието не е извършено в изпълнение на служебни функции, гражданското или административното производство може да продължи. Удостоверяването от страна на командващия мисията на ЕС и компетентния орган на изпращащата държава или на институция на Съюза е обвързващо за юрисдикцията на приемащата държава, която не може да го оспорва.
   След образуването на гражданско или административно производство срещу член на личния състав на EUTM Сомалия той не може да претендира за имунитет по отношение на юрисдикцията за всякакви насрещни искове, пряко свързани с основния иск.
   5.   Личният състав на EUTM Сомалия не е длъжен да дава свидетелски показания.
   EUTM Сомалия и изпращащата държава могат да представят показания на свидетели или показания, дадени под клетва от личния състав на EUTM Сомалия, за всеки престъпен акт, на който са станали свидетели в контекста на обучение на сомалийски сили за сигурност в Уганда.
   6.   Изпълнителни действия спрямо членове на личния състав на EUTM Сомалия не се предприемат, освен когато срещу тях е образувано гражданско или административно производство, което не е свързано със служебните им функции. Имуществото на личния състав на EUTM Сомалия, което командващият мисията на ЕС е удостоверил за необходимо за изпълнението на служебните им функции, се освобождава от изземване в изпълнение на присъда, съдебно решение или заповед. При граждански или административни производства членовете на личния състав на EUTM Сомалия не подлежат на ограничения върху личната им свобода или други ограничителни мерки.
   7.   По отношение на услугите, предоставени на EUTM Сомалия, личният състав на EUTM Сомалия е освободен от действието на разпоредбите за социална сигурност, които могат да бъдат в сила в приемащата държава.
   8.   Личният състав на EUTM Сомалия се освобождава от всякакви форми на данъчно облагане в приемащата държава върху заплатите и възнагражденията, които получава от EUTM Сомалия или от изпращащите държави, както и върху други доходи, получени извън приемащата държава.
   9.   В съответствие със законите и подзаконовите нормативни актове, които приема, приемащата държава разрешава внасянето на стоки за лично ползване от личния състав на EUTM Сомалия и ги освобождава от всякакви мита, преки и косвени данъци, акцизи и други такси, различни от такси за съхранение, транспортиране и други подобни услуги.
   Всякакви проверки на личния багаж на членове на личния състав на EUTM Сомалия се извършват само в присъствието на съответния член на личния състав на EUTM Сомалия или на упълномощен представител на EUTM Сомалия.
   Член 7
   Местен персонал, нает от EUTM Сомалия
   Членовете на местния персонал се ползват с привилегии и имунитети единствено доколкото приемащата държава позволява това. Приемащата държава обаче упражнява юрисдикцията си над местния персонал по такъв начин, че да не се намесва неправомерно в изпълнението на функциите на мисията.
   Член 8
   Наказателна юрисдикция
   Компетентните органи на изпращащата държава имат право да упражняват на територията на приемащата държава цялата наказателна юрисдикция и дисциплинарна власт, произтичащи от законите на изпращащата държава по отношение на целия личен състав на EUTM Сомалия, подчинен на съответните закони на изпращащата държава.
   Член 9
   Униформа и оръжия
   1.   Носенето на униформа се подчинява на правилата, приети от командващия мисията на ЕС.
   2.   Военният личен състав на EUTM Сомалия може да носи оръжия и муниции, при условие че е упълномощен за това със заповед, за която е предоставена информация на приемащата държава.
   Член 10
   Подпомагане от приемащата държава и сключване на договори
   1.   Приемащата държава се съгласява, ако бъде поискано, да подпомогне EUTM Сомалия при намирането на подходящи бази.
   2.   Приемащата държава предоставя безплатно бази, които са нейна собственост, доколкото такива са поискани с оглед на осъществяването на административните и оперативните дейности на EUTM Сомалия.
   3.   В рамките на своите средства и възможности приемащата държава подпомага подготовката, установяването, изпълнението и поддръжката на мисията. Подпомагането и поддръжката на мисията от страна на приемащата държава се извършват при същите условия, които са предвидени за подпомагане и поддръжка на въоръжените сили на приемащата държава.
   4.   Правото, приложимо за договори, сключени от EUTM Сомалия в приемащата държава, се определя в договора.
   5.   Договорът може да предвижда процедурата за разрешаване на спорове, посочена в член 15, параграфи 3 и 4, да се прилага за спорове, възникващи при изпълнението на договора.
   6.   Приемащата държава улеснява изпълнението на договорите, сключени между EUTM Сомалия и търговски дружества за целите на мисията.
   Член 11
   Промени на базите
   1.   EUTM Сомалия е упълномощена да строи, променя или изменя по друг начин базите, поискани с оглед на оперативните изисквания.
   2.   Приемащата държава не изисква от EUTM Сомалия обезщетение за подобни строежи, промени или изменения.
   3.   Преди оттеглянето на EUTM Сомалия, където е уместно, командващият мисията на ЕС встъпва в преговори за договореност в приложение на член 18, с оглед да се намери разумна остатъчна стойност за оставащата след оттеглянето на EUTM Сомалия недвижима и/или движима база, осигурена или подобрена със средства на EUTM Сомалия. Ако EUTM Сомалия се поема от последваща мисия, приемащата държава предоставя безплатно базата на разположение на последващата мисия.
   Член 12
   Починали членове на личния състав на EUTM Сомалия
   1.   Командващият мисията на ЕС има право да се заеме и да направи необходимите постъпки за репатриране на починал член на личния състав на EUTM Сомалия, както и на личното имущество на починалия.
   2.   Аутопсия на починал член на EUTM Сомалия не може да се извършва без съгласието на държавата, чийто гражданин е съответният починал член, и без присъствието на представител на EUTM Сомалия и/или на държавата, чийто гражданин е съответният починал член.
   3.   Приемащата държава и EUTM Сомалия си сътрудничат в пълна степен за бързото репатриране на починали членове на личния състав на EUTM Сомалия.
   Член 13
   Сигурност на EUTM Сомалия и военна полиция
   1.   Приемащата държава предприема всички подходящи мерки за гарантиране на безопасността и сигурността на EUTM Сомалия и нейния личен състав, включително необходимите мерки за защита на своите бази срещу всяко външно нападение или неразрешен достъп.
   2.   Командващият мисията на ЕС може да създаде военно полицейско звено за поддържане на реда в базите на EUTM Сомалия.
   3.   Военното полицейско звено може също така, в консултация и сътрудничество с военната полиция или полицията на приемащата държава, да действа извън базите на EUTM Сомалия за осигуряване на ред и дисциплина сред личния състав на EUTM Сомалия.
   Член 14
   Комуникации
   1.   EUTM Сомалия може да инсталира и използва устройства за радиоразпръскване и радиоприемане, както и сателитни системи. Тя си сътрудничи с компетентните органи на приемащата държава с оглед избягване на конфликти при използването на съответните честоти. Приемащата държава предоставя безплатен достъп до честотния спектър.
   2.   EUTM Сомалия има право на неограничена комуникация по радио (включително сателитно, мобилно и ръчно радио), телефон, телеграф, факс и други средства, както и правото да инсталира необходимата техника за поддръжка на тези комуникации във и между базите на EUTM Сомалия, включително поставяне на кабели и наземни линии за целите на мисията.
   3.   На територията на собствените си бази EUTM Сомалия може да създаде необходимите условия за доставянето на поща, адресирана до и от EUTM Сомалия и/или нейния личен състав.
   Член 15
   Искове при случаи на смърт, увреждане, вреди и загуби
   1.   EUTM Сомалия и личният състав на EUTM Сомалия не са отговорни за каквито и да било вреди или загуби на гражданско или държавно имущество, предизвикани от дейности, свързани с оперативните потребности или от дейности, свързани с граждански безредици или защита на EUTM Сомалия.
   2.   С оглед постигането на приятелско уреждане на спора, исковете за вреди или загуби на гражданско или държавно имущество, които не са обхванати от параграф 1, както и исковете при смърт или увреждане на лица и за вреди или загуби на имущество на EUTM Сомалия, се препращат на EUTM Сомалия чрез компетентните органи на приемащата държава, когато се отнася за искове, предявени от юридически или физически лица от приемащата държава, или на компетентните органи на приемащата държава, когато се отнася за искове, предявени от EUTM Сомалия.
   3.   Когато не може да бъде постигнато приятелско уреждане на спора, искът се подава до комисия по исковете, състояща се от равен брой представители на EUTM Сомалия и представители на приемащата държава. Уреждането на спора става по общо съгласие.
   4.   Когато в комисията по исковете не може да се постигне споразумение за уреждането на спора, спорове:

               а)

               за искове на стойност до 40 000 EUR включително се уреждат с дипломатически средства между представители на приемащата държава и на Съюза;

               б)

               за искове, надхвърлящи сумата, посочена в буква а), се отнасят до арбитраж, чиито решения са задължителни.

         5.   Арбитражът се състои от трима арбитри, като един арбитър се посочва от приемащата държава, един арбитър от EUTM Сомалия и един се определя съвместно от приемащата държава и EUTM Сомалия. Когато една от страните не посочи арбитър в рамките на два месеца или когато приемащата държава и EUTM Сомалия не могат да постигнат съгласие по определянето на третия арбитър, въпросният арбитър се назначава от председателя на Съда на Европейския съюз.
   6.   Между EUTM Сомалия и административните органи на приемащата държава се сключва административно споразумение за определяне на задачите на комисията по исковете и на арбитража, процедурата, приложима в рамките на тези органи, и условията, при които се предявяват искове.
   Член 16
   Сътрудничество и спорове
   1.   Всички въпроси, произтичащи от или свързани с прилагането на настоящото споразумение, се разглеждат съвместно от представители на EUTM Сомалия и от компетентните органи на приемащата държава.
   2.   Ако не е постигнато предварително споразумение, споровете между представители на приемащата държава и на Съюза относно тълкуването или прилагането на настоящото споразумение се уреждат единствено с дипломатически средства.
   Член 17
   Други разпоредби
   1.   Когато настоящото споразумение се отнася до привилегии, имунитети и права на EUTM Сомалия и личния състав на EUTM Сомалия, правителството на приемащата държава отговаря за прилагането и спазването им от страна на съответните местни власти на приемащата държава.
   2.   Никоя разпоредба от настоящото споразумение няма за цел и не може да се разглежда като дерогация от права, които са предоставени на държава-членка на Съюза или на друга държава, участваща в EUTM Сомалия по силата на други споразумения.
   Член 18
   Разпоредби за прилагане
   За целите на прилагането на настоящото споразумение въпроси от оперативен, административен и технически характер могат да бъдат предмет на отделни договорености, които да бъдат сключени между командващия мисията на ЕС и административните органи на приемащата държава.
   Член 19
   Влизане в сила и прекратяване
   1.   Настоящото споразумение влиза в сила в деня на подписването му и остава в сила до датата на напускане на последните части на EUTM Сомалия и последния член на личния състав на EUTM Сомалия, съгласно уведомяване от EUTM Сомалия.
   2.   Независимо от параграф 1 разпоредбите, които се съдържат в член 4, параграф 6, член 5, параграфи 1—3, 6 и 7, член 6, параграфи 1, 3, 4, 6 и 7—9, член 10, параграф 2 и членове 11 и 15, се прилагат от датата, на която първият член на личния състав на EUTM Сомалия е разположен в приемащата държава, ако тази дата е по-ранна от датата на влизане в сила на настоящото споразумение.
   3.   Настоящото споразумение може да се изменя с писмено споразумение между страните.
   4.   Прекратяването на настоящото споразумение не засяга правата и задълженията, произтичащи от изпълнението на споразумението преди неговото прекратяване.

      Съставено в Кампала в два еднообразни екземпляра на английски език на 12 август 2010 година

            За Европейския съюз

         Vincent DE VISSCHER

            За Република Уганда

         Crispus KIYONGA

      (1)  ОВ L 44, 19.2.2010 г., стр. 16.


title: 2011/219/ЕС: Решение на Съвета от 31 март 2011 година за изменение и удължаване на срока на действие на Решение 2007/641/ЕО за приключване на консултациите с Република Фиджи съгласно член 96 от Споразумението за партньорство АКТБ—ЕО и член 37 от Инструмента за сътрудничество за развитие

text:
               7.4.2011

               BG

               Официален вестник на Европейския съюз

               L 93/2

         РЕШЕНИЕ НА СЪВЕТА
   от 31 март 2011 година
   за изменение и удължаване на срока на действие на Решение 2007/641/ЕО за приключване на консултациите с Република Фиджи съгласно член 96 от Споразумението за партньорство АКТБ—ЕО и член 37 от Инструмента за сътрудничество за развитие
   (2011/219/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 от него,
   като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1), последно изменено в Уагадугу, Буркина Фасо, на 22 юни 2010 г. (2) (наричано по-нататък „Споразумението за партньорство АКТБ—ЕС“), и по-специално член 96 от него,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно мерките, които трябва да се вземат и процедурите, които трябва да се следват за изпълнение на Споразумението за партньорство АКТБ—ЕО (3), и по-специално член 3 от него,
   като взе предвид Регламент (ЕО) № 1905/2006 на Европейския парламент и на Съвета от 18 декември 2006 г. за създаване на финансов инструмент за сътрудничество за развитие (4) (наричан по-нататък „Инструмент за сътрудничество за развитие“), и по-специално член 37 от него,
   като взе предвид предложението на Европейската комисия,
   като има предвид, че:

               (1)

               Решение 2007/641/ЕО на Съвета (5) за приключване на консултациите с Република Фиджи съгласно член 96 от Споразумението за партньорство АКТБ—ЕС и член 37 от Инструмента за сътрудничество за развитие бе прието с цел прилагане на подходящи мерки след нарушаване на основните елементи, посочени в член 9 от Споразумението за партньорство АКТБ—ЕС, както и на ценностите, посочени в член 3 от Инструмента за сътрудничество за развитие.

               (2)

               Срокът на прилагане на тези мерки бе удължен с Решение 2009/735/ЕО на Съвета (6) и впоследствие — с решения 2010/208/ЕС (7) и 2010/589/ЕС (8) на Съвета, тъй като Фиджи не само все още не е изпълнила важните ангажименти по отношение на основните елементи от Споразумението за партньорство АКТБ—ЕС и Инструмента за сътрудничество за развитие, които е поела по време на проведените през април 2007 г. консултации, но също така са настъпили и значителни неблагоприятни промени във връзка с редица от тези ангажименти.

               (3)

               Срокът на действие на Решение 2007/641/ЕО изтича на 31 март 2011 г. Уместно е той да бъде удължен, а включените в него подходящи мерки да бъдат съответно актуализирани,

         ПРИЕ НАСТОЯЩОТО РЕШЕНИЕ:
   Член 1
   Решение 2007/641/ЕО се изменя, както следва:

               1.

               В член 3 втора алинея се заменя със следното:
               „Срокът му на действие изтича на 31 септември 2011 г. То подлежи на редовен преглед, най-малко веднъж на всеки шест месеца.“

               2.

               Приложението се заменя с приложението към настоящото решение.

         Член 2
   Адресат на писмото в приложението към настоящото решение е Република Фиджи.
   Член 3
   Настоящото решение влиза в сила в деня на приемането му.

      Съставено в Брюксел на 31 март 2011 година.

            За Съвета

            Председател

         VÖLNER P.

      (1)  ОВ L 317, 15.12.2000 г., стр. 3.

      (2)  ОВ L 287, 4.11.2010 г., стр. 3.

      (3)  ОВ L 317, 15.12.2000 г., стр. 376.

      (4)  ОВ L 378, 27.12.2006 г., стр. 41.

      (5)  ОВ L 260, 5.10.2007 г., стр. 15.

      (6)  ОВ L 262, 6.10.2009 г., стр. 43.

      (7)  ОВ L 89, 9.4.2010 г., стр. 7.

      (8)  ОВ L 260, 2.10.2010 г., стр. 10.

      ПРИЛОЖЕНИЕ
      Негово Превъзходителство Ratu Epeli NAILATIKAU
      Президент на Република Фиджи
      Сува
      Република Фиджи
      Ваше Превъзходителство,
      Европейският съюз (ЕС) придава особена важност на разпоредбите на член 9 от Споразумението за партньорство АКТБ—ЕС и член 3 от Инструмента за сътрудничество за развитие. Партньорството АКТБ—ЕС се основава на зачитането на правата на човека, демократичните принципи и върховенството на закона, които са основни елементи на Споразумението за партньорство АКТБ—ЕС и са в основата на нашите отношения.
      На 11 декември 2006 г. Съветът на ЕС осъди военния преврат в Република Фиджи (наричана по-нататък „Фиджи“).
      Съгласно член 96 от Споразумението за партньорство АКТБ—ЕС и като счита, че военният преврат от 5 декември 2006 г. представлява нарушение на основните елементи, посочени в член 9 от него, ЕС покани Фиджи да участва в консултации съгласно Споразумението за партньорство АКТБ—ЕС с цел внимателно да се проучи ситуацията и, ако е необходимо, да се предприемат мерки за подобряването ѝ.
      Официалната част от тези консултации започна на 18 април 2007 г. в Брюксел. ЕС изрази своето задоволство, че по това време временното правителство потвърди редица ключови ангажименти по отношение на правата на човека и основните свободи, зачитането на демократичните принципи и върховенството на закона и предложи положителни мерки за тяхното изпълнение.
      За съжаление оттогава бяха наблюдавани редица неблагоприятни събития, по-специално през април 2009 г., което означава, че понастоящем Фиджи е в нарушение на редица поети ангажименти. Това се отнася по-специално до отмяната на Конституцията, значителното отлагане на провеждането на парламентарни избори и нарушаването на правата на човека. Въпреки че изпълнението на ангажиментите е значително забавено, повечето от тези ангажименти продължават да бъдат от съществено значение за сегашната обстановка във Фиджи и затова са изброени в приложението към настоящото писмо. Едностранното решение на Република Фиджи да наруши редица ключови ангажименти доведе до загуби за Фиджи от гледна точка на ползването на фондовете за развитие.
      Въпреки това, в духа на партньорство, залегнал в основата на Споразумението за партньорство АКТБ—ЕС, ЕС изразява готовността си да участва в нови официални консултации веднага щом бъде налице разумна перспектива за успешно приключване на тези консултации. На 1 юли 2009 г. временният министър-председател представи план за реформи и за възстановяване на демократичния ред. ЕС е готов да участва в диалог относно този план и да обмисли възможността той да послужи като основа за нови консултации. Ето защо, с цел да осигури възможност за нови консултации, ЕС реши да удължи срока на прилагане на съществуващите подходящи мерки по отношение на Фиджи. Някои от подходящите мерки вече не са актуални, но бе решено, че вместо да ги актуализира едностранно, ЕС предпочита да продължи да търси възможности за нови консултации с Фиджи. Затова е от особена важност временното правителство да поеме ангажимент за приобщаващ вътрешен политически диалог и за гъвкавост по отношение на времевата рамка на плана. Позицията на ЕС е и винаги ще бъде определяна с оглед на основните елементи на Споразумението за партньорство АКТБ—ЕС, както и на неговите основни принципи, по-конкретно по отношение на ключовата роля на диалога и изпълнението на насрещните задължения, но се подчертава, че от страна на ЕС няма предварителни заключения относно изхода на бъдещите консултации.
      Ако новите консултации доведат до съществени ангажименти от страна на Фиджи, ЕС е готов за ранно, положително преразглеждане на подходящите мерки. Обратно, ако обстановката във Фиджи не се промени, загубите за Фиджи от гледна точка на ползването на фондовете за развитие ще продължат. По-конкретно, при вземане на предстоящите решения относно съпътстващите мерки за държавите по Протокола за захарта и националната индикативна програма за Фиджи в рамките на 10-ия Европейски фонд за развитие (наричан по-нататък „ЕФР“) ЕС ще се ръководи от оценката на напредъка, постигнат за възстановяването на конституционния ред.
      До провеждането на нови консултации ЕС приканва Фиджи да продължи и ускори засиления политически диалог.
      Подходящите мерки са следните:

                  —

                  хуманитарната помощ и прякото подпомагане на гражданското общество могат да продължат;

                  —

                  текущите дейности за сътрудничество, особено по 8-ия и 9-ия ЕФР, могат да продължат;

                  —

                  дейностите за сътрудничество, които биха подпомогнали връщането към демокрация и биха подобрили управлението, могат да продължат, освен при особено изключителни обстоятелства;

                  —

                  прилагането на съпътстващите мерки за 2006 г. по реформата на захарната промишленост може да продължи. Споразумението за финансиране бе подписано на техническо равнище от Република Фиджи на 19 юни 2007 г. Отбелязва се, че споразумението за финансиране включва клауза за спиране на действието му;

                  —

                  може да се продължи с подготовката и евентуалното подписване на многогодишната индикативна програма за съпътстващите мерки към реформата на захарната промишленост за 2011—2013 г.;

                  —

                  завършването, подписването на техническо равнище и прилагането на свързаните с 10-ия ЕФР стратегия за подпомагане на страната и национална индикативна програма, заедно с индикативен финансов пакет, както и възможното отпускане на насърчителен транш в размер до 25 % от предвидената сума зависят от изпълнението на ангажиментите в областта на правата на човека и върховенството на закона, и по-специално: зачитането на Конституцията от страна на временното правителство; пълното зачитане на независимостта на съдебната власт и възможно най-скорошната отмяна на указите за извънредно положение, въведени отново на 6 септември 2007 г.; разследването или разглеждането в съответствие с предвидените от законите на Фиджи процедури и органи на всички предполагаеми нарушения на правата на човека, както и полагането на всички възможни усилия от страна на временното правителство за предотвратяване на изявленията на органи по сигурността, целящи всяването на страх;

                  —

                  определената за 2007 г. сума за захарната промишленост е нула;

                  —

                  отпускането на определената за 2008 г. сума за захарната промишленост зависеше от наличието на доказателства за надеждна и навременна подготовка на изборите в съответствие с договорените ангажименти, по-специално по отношение на преброяването на населението, определянето на нови граници на избирателните райони и изборната реформа в съответствие с Конституцията, както и от вземането на мерки, които да осигурят функционирането на избирателната служба, включително и назначаването в съответствие с Конституцията на надзорно лице за изборите до 30 септември 2007 г. Определената за 2008 г. сума за захарната промишленост бе загубена на 31 декември 2009 г.;

                  —

                  отпускането на определената за 2009 г. сума за захарната промишленост бе отменено през май 2009 г., тъй като временното правителство реши да отложи общите избори за септември 2014 г.;

                  —

                  отпускането на определената за 2010 г. сума. бе отменено преди 1 май 2010 г., тъй като не бе постигнат напредък в продължаването на демократичния процес; въпреки това, предвид кризисната ситуация в отрасъла, част от сумата бе заделена за пряка помощ за населението, което непосредствено зависи от производството на захар с цел ограничаване на неблагоприятните социални последици. Тези средства се управляват централно от Делегацията на ЕС в Сува и не се разпределят посредством правителството;

                  —

                  отпускането на индикативната сума по многогодишната програма за съпътстващите мерки към реформата на захарната промишленост за 2011—2013 г. ще зависи от постигането на споразумение в процеса на консултации; ако такова споразумение не бъде постигнато, за финансиране чрез така определената сума ще се разглеждат единствено мерки за ограничаване на социалните последствия;

                  —

                  може да бъде обсъдена специална подкрепа за подготовката и изпълнението на ключови ангажименти и особено за подготовката и/или провеждането на избори;

                  —

                  регионалното сътрудничество и участието на Фиджи в него остават незасегнати;

                  —

                  сътрудничеството с Европейската инвестиционна банка и Центъра за развитие на предприятията може да продължи, при условие че поетите ангажименти се изпълняват своевременно.

            Мониторингът на поетите ангажименти ще бъде в съответствие с посочените в приложението към настоящото писмо условия, свързани с редовния диалог, ефективното сътрудничество с мисиите за оценка и мониторинг, както и с представянето на доклади.
      Освен това ЕС очаква от Фиджи да окаже пълно съдействие на Форума на тихоокеанските острови във връзка с изпълнението на препоръките на Групата от изтъкнати личности, които бяха приети от външните министри на Форума на срещата им във Вануату на 16 март 2007 г.
      ЕС ще продължи да следи отблизо ситуацията във Фиджи. Съгласно член 8 от Споразумението от Котону с Фиджи ще бъде провеждан засилен политически диалог, за да се гарантира спазването на правата на човека, възстановяването на демокрацията и зачитането на върховенството на закона, докато и двете страни не стигнат до заключението, че засиленият характер на диалога е изпълнил целта си.
      Ако е налице забавяне, прекратяване или промяна в посоката на изпълнение на поетите ангажименти от страна на временното правителство, ЕС си запазва правото да адаптира подходящите мерки.
      ЕС подчертава, че привилегиите на Фиджи в сътрудничеството ѝ с ЕС зависят от спазването на основните елементи на Споразумението от Котону и на принципите, установени в Инструмента за сътрудничество за развитие. За да се убеди ЕС, че временното правителство е напълно готово да предприеме мерки във връзка с поетите ангажименти, от особена важност ще бъде постигането на своевременен и значителен напредък в изпълнението на договорените ангажименти.
      С уважение,
      Съставено в Брюксел

            За ЕС

         ПРИЛОЖЕНИЕ КЪМ ПРИЛОЖЕНИЕТО

            ДОГОВОРЕНИ АНГАЖИМЕНТИ С РЕПУБЛИКА ФИДЖИ

         A.   Спазване на демократичните принципи

         Ангажимент № 1
         Провеждане на свободни и честни парламентарни избори в срок от 24 месеца, считано от 1 март 2007 г., в зависимост от констатациите от оценката, която трябва да бъде извършена от независимите експерти, назначени от секретариата на Форума на тихоокеанските острови. Процесите на подготовка и провеждане на изборите ще бъдат съвместно наблюдавани, адаптирани и променяни, когато е необходимо, въз основа на съвместно договорени индикативни показатели. По-конкретно това означава, че:

                     —

                     до 30 юни 2007 г. временното правителство приема график на датите за приключване на различните мерки, които трябва да бъдат предприети при подготовката на новите парламентарни избори,

                     —

                     графикът посочва точно сроковете за преброяване на населението, определянето на нови граници на избирателните райони и провеждането на избирателна реформа,

                     —

                     определянето на границите на избирателните райони и избирателната реформа се провеждат в съответствие с Конституцията,

                     —

                     вземат се мерки, които да гарантират функционирането на избирателната служба, включително и назначаването до 30 септември 2007 г. на надзорно лице за изборите, в съответствие с Конституцията,

                     —

                     назначаването на вицепрезидент се извършва в съответствие с Конституцията.

               Ангажимент № 2
         При приемането на важни законодателни, фискални и други инициативи и промени по различни политики временното правителство взема предвид консултациите с гражданското общество и други заинтересовани страни.
         Б.   Върховенство на закона

         Ангажимент № 1
         Временното правителство полага всички усилия за предотвратяване на изявления от органи по сигурността, целящи всяването на страх.
         Ангажимент № 2
         Временното правителство се придържа към Конституцията от 1997 г. и гарантира нормалната и независима работа на институциите, предвидени в Конституцията, като Комисията на Фиджи за правата на човека, Комисията за държавната администрация и Конституционната комисия. Значителната независимост и функционирането на Висшия съвет на старейшините ще бъдат запазени.
         Ангажимент № 3
         Напълно се зачита независимостта на съдебната власт и ѝ се позволява да работи свободно, като нейните решения се спазват от всички заинтересовани страни, и по-специално:

                     —

                     временното правителство предприема необходимите мерки за назначаването на съда, предвиден в раздел 138 (3) от Конституцията, в срок до 15 юли 2007 г.,

                     —

                     всяко назначаване и/или отстраняване на съдии занапред се извършва в пълно съответствие с разпоредбите на Конституцията и процедурните правила,

                     —

                     няма случаи на намеса, под каквато и да била форма, на военните и полицията или на временното правителство в съдопроизводството, включително пълно зачитане на юридическата професия.

               Ангажимент № 4
         Всички наказателни производства, свързани със случаи на корупция, се провеждат по съответния съдебен ред и се гарантира, че всеки друг орган, който може да бъде създаден за разследване на предполагаеми случаи на корупция, действа в рамките, определени от Конституцията.
         В.   Защита правата на човека и основните свободи

         Ангажимент № 1
         Временното правителство взема всички необходими мерки за улесняване на разследването или разглеждането на всички твърдения за нарушения на правата на човека съгласно различните процедури и органи, предвидени в законите на островите Фиджи.
         Ангажимент № 2
         Временното правителство отменя указите за извънредно положение през май 2007 г., при условие че липсват заплахи за националната сигурност и обществения ред и безопасност.
         Ангажимент № 3
         Временното правителство се ангажира да осигури пълната независимост на Комисията на Фиджи за правата на човека при изпълнението на нейните функции в съответствие с Конституцията.
         Ангажимент № 4
         Гарантира се пълната свобода на изразяване на мнение и пълната свобода на медиите във всичките им форми, както е предвидено в Конституцията.
         Г.   Последващи мерки по отношение на поетите ангажименти

         Ангажимент № 1
         Временното правителство се задължава да поддържа редовен диалог, който да позволи проверка на постигнатия напредък и да предостави на органите/представителите на ЕС и на Европейската комисия пълен достъп до информация по всички въпроси, свързани с правата на човека, мирното възстановяване на демокрацията и върховенството на закона във Фиджи.
         Ангажимент № 2
         Временното правителство оказва пълно съдействие на всички мисии на ЕС за оценка и мониторинг на напредъка.
         Ангажимент № 3
         Временното правителство изпраща на всеки три месеца, считано от 30 юни 2007 г., доклади за напредъка по основните елементи от Споразумението от Котону и за ангажиментите.
         Отбелязва се, че по някои въпроси може да бъде постигнат ефективен напредък само ако се възприеме прагматичен подход, който отчита реалността на настоящето и се съсредоточава върху бъдещето.


title: 2008/363/ЕО: Решение на Съвета от 14 април 2008 година за удължаване срока на Решение 2005/321/ЕО за приключване на консултациите с Република Гвинея по член 96 от Споразумението от Котону

text:
               9.5.2008

               BG

               Официален вестник на Европейския съюз

               L 125/29

      РЕШЕНИЕ НА СЪВЕТА

   от 14 април 2008 година
   за удължаване срока на Решение 2005/321/ЕО за приключване на консултациите с Република Гвинея по член 96 от Споразумението от Котону
   (2008/363/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Споразумението за партньорство между членовете на групата държави от Африка, Карибския и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1) и ревизирано в Люксембург на 25 юни 2005 г. (2), и по-специално член 96 от него,
   като взе предвид вътрешното споразумение между представителите на правителствата на държавите-членки, заседаващи в рамките на Съвета относно мерките, които да се предприемат и процедурите, които да се следват за изпълнението на Споразумението за партньорство АКТБ—ЕО (3), и по-специално член 3 от него,
   като взе предвид предложението на Комисията,
   като има предвид, че:

               (1)

               Решение 2005/321/ЕО (4) предвижда 36-месечен срок, считано от датата на приемане на решението, за контрол на съответните мерки, и срокът на действие на решението трябваше да изтече на 14 април 2008 г.

               (2)

               В края на този период на контрол бяха спазени много ангажименти и бяха предприети конкретни инициативи за осъществяване на оставащите основни ангажименти. Въпреки това много мерки от значение по отношение на основните елементи от Споразумението от Котону все още трябва да се изпълнят,

         РЕШИ:
   Член 1
   Срокът на действие на Решение 2005/321/ЕО се удължава с 12 месеца. Решението се преразглежда редовно на всеки шест месеца.
   Писмото, адресирано към министър-председателя на Република Гвинея, е приложено към настоящото решение.
   Член 2
   Мерките, приети с Решение 2005/321/ЕО като съответни мерки, предвидени в член 96, параграф 2, буква в) от Споразумението от Котону, не се променят.
   Член 3
   Настоящото решение влиза в сила в деня на приемането му.
   Срокът му на действие изтича на 14 април 2009 г.
   Член 4
   Настоящото решение се публикува в Официален вестник на Европейския съюз.

      Съставено в Люксембург на 14 април 2008 година.

            За Съвета

            Председател

         I. JARC

      (1)  ОВ L 317, 15.12.2000 г., стp. 3.

      (2)  ОВ L 287, 28.10.2005 г., стp. 4.

      (3)  ОВ L 317, 15.12.2000 г., стp. 376.

      (4)  ОВ L 104, 23.4.2005 г., стр. 33.

      ПРИЛОЖЕНИЕ
      Писмо на вниманието на министър-председателя, ръководител на правителството на Република Гвинея
      Уважаеми господин министър-председател,
      Европейският съюз придава голямо значение на разпоредбите на член 9 от Споразумението от Котону. Зачитането на правата на човека, принципите на демокрацията и на правовата държава, върху които се основава партньорството между АКТБ и ЕС, представляват основни елементи на споразумението и следователно са основата на нашите взаимоотношения.
      През 2004 г. Европейският съюз счете, че политическата ситуация в Гвинея е в разрез с тези основни елементи, и през юли 2004 г. откри процедура по консултиране съгласно член 96 от Споразумението. Тези консултации доведоха до заключения, които бяха изпратени на ръководителя на правителството с предходно писмо от 14 април 2005 г.
      Съответните мерки предвиждат 36-месечен период на контрол, който период изтича на 14 април 2008 г. През този период бе осъществен засилен политически диалог, пример за който са четирите мисии за съвместен контрол на Съвета и Комисията през май 2005 г., февруари 2006 г., май 2007 г. и март 2008 г., както и посещението на комисар Мишел през октомври 2006 г. В края на декември 2006 г., с оглед на постигнатия напредък, Европейският съюз реши да предостави на Гвинея средства по 9-та програма на ЕФР в размер на 85,8 млн. евро.
      Последната мисия за контрол успя също да установи, че действията, предприети от гвинейските власти, вървят като цяло в положителна посока, по-специално на ниво избирателен процес, силно подкрепен от Европейския съюз, както и в областта на макроикономическите политики. Въпреки това организацията на парламентарните избори, включително определянето на датата на изборите, което е един от основните ангажименти, поети от гвинейското правителство, още не е окончателно завършена. Сегашната динамика дава възможност да се предвиди спазването на тези ангажименти в срок от 12 месеца.
      Съзнавайки положителната динамика в Гвинея и оценявайки предстоящия да се измине път, Европейският съюз реши да удължи периода на контрол на решението от 14 април 2005 г. и той да стане 48 месеца, за да даде възможност на гвинейските власти да спазят всички поети ангажименти. Това решение може да бъде преразгледано във всеки момент в следствие на промяна на ситуацията.
      В тази връзка съответните мерки, които Ви бяха съобщени в предишната ни кореспонденция от 14 април 2005 г., продължават да се прилагат.
      Моля приемете, уважаеми господин министър-председател, изразът на високото ни уважение.

         Съставено в Брюксел на

               За Комисията

               За Съвета